Xalqaro zardoʻzlik va zargarlik festivalini oʻtkazish toʻgʻrisida
(resolution, 2021-04-29)

Xalq amaliy sanʼatining zardoʻzlik va zargarlik anʼanalarini rivojlantirish, ularning noyob namunalarini targʻib etish, shuningdek, ushbu yoʻnalishlarda oʻzaro tajriba almashish orqali xalqlar oʻrtasida doʻstlik va hamkorlik rishtalarini yanada mustahkamlash, madaniy-gumanitar aloqalarni kuchaytirish, avloddan-avlodga oʻtib kelayotgan kasbiy anʼanalar va hunarmandchilik maktablarini saqlash va qayta tiklash hamda mintaqaning turizm salohiyatini yanada oshirish maqsadida: 1. 2022-yildan boshlab har ikki yilda may oyida Buxoro shahrida Xalqaro zardoʻzlik va zargarlik festivali (keyingi oʻrinlarda — Festival) hamda uning doirasida ilmiy-amaliy konferensiya, koʻrik-tanlov, taqdimot va koʻrgazmalar, teatrlashgan konsert-tomosha dasturlari, madaniy-maʼrifiy va targʻibot-tashviqot tadbirlari oʻtkazilsin. Bunda: 2022-yilda Festival 21 — 25-may kunlari va uning doirasida “Anʼanaviy zardoʻzlik va zargarlik sanʼatini rivojlantirish istiqbollari” mavzusida ilmiy-amaliy konferensiya tashkil etiladi; Festivalga uygʻun holda Toshkent shahrida xorijiy mamlakatlarning zargarlik tarmogʻi vakillari, xorijiy investorlar, ekspertlar va mutaxassislarni jalb etgan holda “Uzbek Jewellery Fair” zargarlik sanoatining zamonaviy asbob-uskunalari, texnologiyalari va buyumlarining yillik xalqaro koʻrgazma-savdosi oʻtkaziladi. 2. Quyidagilar Festivalning asosiy vazifalari etib belgilansin: milliy hunarmandchilikning zardoʻzlik va zargarlik sohasida faoliyat yuritayotgan va soha rivojiga ulkan hissa qoʻshayotgan tajribali, isteʼdodli hunarmandlarni aniqlash, maʼnaviy va moddiy ragʻbatlantirish, uning noyob va yoʻqolib borayotgan namunalarini saqlash, qayta tiklash; hududlarda zardoʻzlik va zargarlikni jadal rivojlantirish, ilgʻor tajribalarni ommalashtirish, yoshlarga oʻrgatish, yangi ish oʻrinlari yaratish; zardoʻzlik va zargarlik namunalarini milliy brend sifatida xalqaro miqyosga olib chiqish, xalqimizning milliy madaniyati anʼanalarini namoyish etish orqali sayyohlarni jalb qilish, Festivalni jahon miqyosida keng tanitish va targʻibot-tashviqot ishlarini olib borish; zardoʻzlik va zargarlik namunalarining keng taqdimoti, har bir hududning tarixi, hayot tarzi, hunarmandchilik maktabi anʼanalarini aks ettiruvchi hunarmandlar shaharchalari maketlari, uy-roʻzgʻor buyumlari, hunarmand-dizaynerlar yaratgan mahsulotlar koʻrgazmalarini oʻtkazish; xalq sayillari, folklor va dorbozlik jamoalari, askiyachi va qiziqchilarning teatrlashgan tomoshalari, sanʼat vakillarining konsert dasturlarini hamda usta-hunarmandlar tomonidan mahorat darslari, rassomlar xiyoboni, ekskursiya marshrutlarini tashkil etish. 3. Xalqaro zardoʻzlik va zargarlik festivaliga tayyorgarlik koʻrish va uni oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) tarkibi ilovaga muvofiq tasdiqlansin. Tashkiliy qoʻmitaga (A.N. Aripov): Festivalni yuqori va badiiy saviyada oʻtkazish, belgilangan vazifalarni oʻz vaqtida va sifatli bajarish, bu borada masʼul vazirlik, idora va tashkilotlar faoliyatini muvofiqlashtirish; Festival sovrindorlariga topshiriladigan diplom va sertifikatlar namunalarini tayyorlash hamda tasdiqlash; Festivalni tashkil etish va oʻtkazish bilan bogʻliq boshqa masalalarni hal etish vazifalari yuklansin. 4. Belgilansinki, Festivalga tayyorgarlik koʻrish va uni oʻtkazish bilan bogʻliq xarajatlar Tashkiliy qoʻmita tomonidan ishlab chiqiladigan va belgilangan tartibda tasdiqlanadigan smeta asosida quyidagi tartibda: Festivalga tayyorgarlik koʻrish bilan bogʻliq barcha xarajatlar Buxoro viloyati mahalliy budjetining qoʻshimcha manbalari, yuridik va jismoniy shaxslarning homiylik xayriyalari hamda qonunchilik hujjatlari bilan taqiqlanmagan boshqa manbalar hisobidan; Festivalni oʻtkazish bilan bogʻliq xarajatlarning 50 foizi — Vazirlar Mahkamasining zaxira jamgʻarmasi mablagʻlari hisobidan, 50 foizi — Buxoro viloyati mahalliy budjetining qoʻshimcha manbalari, yuridik va jismoniy shaxslarning homiylik xayriyalari hamda qonunchilik hujjatlari bilan taqiqlanmagan boshqa manbalar hisobidan qoplanadi. 5. Buxoro viloyati hokimligi (B.K. Zaripov) Turizm va sport vazirligi (A.A. Abduhakimov), Savdo-sanoat palatasi (A.I. Ikramov), “Oʻzbekzargarsanoati” uyushmasi (D.N. Samatov), “Hunarmand” uyushmasi (U.T. Abdullayev) bilan birgalikda uch oy muddatda Festivalni oʻtkazish tartibi toʻgʻrisidagi nizomni hamda 2022-yilda uni oʻtkazish boʻyicha “yoʻl xaritasi”ni ishlab chiqsin va tasdiqlash uchun Vazirlar Mahkamasiga kiritsin. 6. Tashqi ishlar vazirligi (A.X. Kamilov): xorijiy davlatlardan zardoʻzlik va zargarlik faoliyati bilan shugʻullanuvchi tashkilotlar, mahoratli hunarmandlar, amaliy sanʼat ustalari, soha olimlari hamda mutaxassislari, faxriy mehmonlarni Festivalga taklif etishda tashkilotchilarga amaliy yordam koʻrsatsin; Savdo-sanoat palatasi, “Hunarmand” uyushmasi va “Oʻzbekzargarsanoati” uyushmasining viza talabnomalariga binoan Festivalning xorijiy ishtirokchilari uchun kirish vizalari konsullik yigʻimlari va haqiqiy xarajatlarning oʻrnini qoplash hisobidan yigʻimlar undirilmasdan rasmiylashtirilishini taʼminlasin. 7. Madaniyat vazirligi (O.A. Nazarbekov) Savdo-sanoat palatasi (A.I. Ikramov), “Hunarmand” uyushmasi (U.T. Abdullayev), “Oʻzbekzargarsanoati” uyushmasi (D.N. Samatov) va Oʻzbekiston Yozuvchilar uyushmasi (S.S. Saidov) bilan birgalikda Festivalning tantanali ochilish marosimini har tomonlama puxta va badiiy jihatdan betakror usulda tayyorlash uchun yuksak professional mahorat va tajribaga ega boʻlgan ssenariynavis va rejissorlar, yozuvchi va shoirlar, hunarmandlar, sahnalashtiruvchi rassomlar, isteʼdodli sanʼatkorlarning keng jalb etilishini taʼminlasin. 8. Buxoro viloyati hokimligi (B.K. Zaripov): a) Buxoro shahrida keng koʻlamli obodonlashtirish va koʻkalamzorlashtirish ishlari amalga oshirilishini, Festival oʻtkaziladigan sahna maydonlari hamda joylarning talab darajasida tayyorlanishini; b) Savdo-sanoat palatasi, “Hunarmand” uyushmasi, “Oʻzbekzargarsanoati” uyushmasi, Turizm va sport vazirligi, Madaniyat vazirligi, Tashqi ishlar vazirligi, Kinematografiya agentligi va Oʻzbekiston Badiiy akademiyasi bilan birgalikda: Festival doirasida Buxoro shahridagi “Labi hovuz” ansambli maydonidan “Ark” qoʻrgʻoni hududigacha boʻlgan yon-atrofda zardoʻzlik va zargarlik sanʼatiga oid turli koʻrgazmalar, hunarmandchilik buyumlari, tasviriy va amaliy sanʼat asarlari, qadimiy zardoʻzlik hamda zargarlik dastgohlari va mahsulotlarini yaratish jarayonlari, hunarmandchilikka oid badiiy, hujjatli filmlar, kitoblar, albomlar, fotosuratlar namoyishi, ularning sotuvi tashkil etilishini; Festival dasturi ishlab chiqilishini va uning uch oy avval turistik tashkilotlarga taqdim etilishini, Internet va ijtimoiy tarmoqlarda joylashtirilishini; Festival doirasida milliy liboslar koʻrgazmali chiqishlari, teatrlashtirilgan tomoshalar, askiya va qiziqchilar, folklor va dorbozlik jamoalarining tomosha dasturlari namoyish etilishini; Festivalning turizm kalendar rejasiga kiritilishini hamda xorijiy mehmonlar va sayyohlarning Festivalga jalb qilinishini; v) Turizm va sport vazirligi, Savdo-sanoat palatasi bilan birgalikda Festival qatnashchilari va mehmonlar uchun mehmonxonalardan joy ajratilishini; g) Madaniyat vazirligi, Tashqi ishlar vazirligi, YUNESKO ishlari boʻyicha milliy komissiya, “Hunarmand” uyushmasi, “Oʻzbekzargarsanoati” uyushmasi bilan birgalikda 2023-yil yakuniga qadar malakali mutaxassis va xalqaro ekspertlarni jalb etgan holda: milliy hunarmandchilikning zardoʻzlik va zargarlik yoʻnalishlarini YUNESKOning nomoddiy madaniy meros roʻyxatiga; Buxoro shahrini YUNESKOning Ijodkor shaharlar tarmogʻiga kiritish boʻyicha hujjatlar toʻplami tayyorlanishi va tavsiya etilishini taʼminlasin. 9. “Uzbekistan Airways” aksiyadorlik jamiyati (I.R. Maxkamov) va “Oʻzbekiston temir yoʻllari” aksiyadorlik jamiyatiga (X.N. Xosilov) Festival qatnashchilarini Savdo-sanoat palatasi, “Hunarmand” uyushmasi va “Oʻzbekzargarsanoati” uyushmasi buyurtmalariga muvofiq belgilangan tartibda avia va temir yoʻl chiptalari bilan taʼminlash tavsiya etilsin. 10. Toshkent shahar hokimligi (J.A. Artikxodjayev) Festivalga tashrif buyuruvchi xorijiy mehmonlar va qatnashchilarni kutib olish, joylashtirish va ularni Buxoro shahriga yuborishni tashkil etsin. 11. Sogʻliqni saqlash vazirligi (A.M. Xadjibayev): Festival oʻtkaziladigan joylarda tez tibbiy yordam punktlarini tashkil etsin; Festival oʻtkaziladigan vaqtda sanitariya normalari, qoidalari va gigiyena normativlariga qatʼiy rioya qilinishini nazorat qilsin. 12. Oʻzbekiston Milliy axborot agentligi (A.K. Kuchimov), Oʻzbekiston Milliy teleradiokompaniyasi (A.J. Xadjayev), “Dunyo” axborot agentligi (S.L. Suyarov) va boshqa ommaviy axborot vositalari Festivalga tayyorgarlik koʻrish va uni oʻtkazish boʻyicha amalga oshirilayotgan ishlarni keng yoritib borishni tashkil etsin. 13. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. A. Aripov — Bosh vazir, Tashkiliy qoʻmita raisi 2. A. Abduhakimov — Bosh vazir oʻrinbosari — turizm va sport vaziri, Tashkiliy qoʻmita raisi oʻrinbosari 3. D. Kuchkarov — Bosh vazir oʻrinbosari — iqtisodiy taraqqiyot va kambagʻallikni qisqartirish vaziri, Tashkiliy qoʻmita raisi oʻrinbosari 4. O. Nazarbekov — madaniyat vaziri 5. P. Bobojonov — ichki ishlar vaziri 6. A. Xadjibayev — sogʻliqni saqlash vaziri 7. B. Zaripov — Buxoro viloyati hokimi 8. J. Artikxodjayev — Toshkent shahar hokimi 9. B. Yuldashev — Fanlar akademiyasi prezidenti 10. O. Nasritdinxodjayev — moliya vazirining birinchi oʻrinbosari 11. F. Arziyev — tashqi ishlar vazirining birinchi oʻrinbosari 12. A. Saʼdullayev — Yoshlar ishlari agentligi direktori 13. D. Samatov — “Oʻzbekzargarsanoati” uyushmasi raisi 14. I. Maxkamov — “Uzbekistan Airways” AJ bosh direktori 15. X. Xosilov — “Oʻzbekiston temir yoʻllari” AJ boshqaruvi raisi v.b. 16. A. Xadjayev — Oʻzbekiston Milliy teleradiokompaniyasi raisi 17. A. Koʻchimov — Oʻzbekiston Milliy axborot agentligi bosh direktori 18. A. Nuridinov — Oʻzbekiston Badiiy akademiyasi raisi 19. Lavozimi boʻyicha — Qoraqalpogʻiston Respublikasi Vazirlar Kengashi Raisining, viloyatlar va Toshkent shahar hokimlarining turizm, sport, madaniyat, madaniy meros va ommaviy kommunikatsiyalar masalalari boʻyicha oʻrinbosarlari 20. A. Ikramov — Savdo-sanoat palatasi raisi 21. U. Abdullayev — “Hunarmand” uyushmasi raisi 22. S. Saidov — Oʻzbekiston Yozuvchilar uyushmasi raisi 23. R. Fatxullayev — Kamoliddin Behzod nomidagi Milliy rassomchilik va dizayn instituti dotsenti 24. Lavozimi boʻyicha — Vazirlar Mahkamasi Turizm, sport, madaniyat va ommaviy kommunikatsiyalar masalalari kotibiyati mudiri, Tashkiliy qoʻmita kotibi